b'\n_START_ARTICLE_\nKiinan Grand Prix 2016\n_START_SECTION_\nVapaat harjoitukset\n_START_PARAGRAPH_\nPerjantain ensimm\xc3\xa4isess\xc3\xa4 harjoitussessiossa Williamsin Felipe Massa k\xc3\xa4rsi kahdesti rengasrikon. Molempina kertoina kyseess\xc3\xa4 oli vasemmanpuoleinen takarengas. My\xc3\xb6s Renault\xe2\x80\x99n Kevin Magnussenilta hajosi vasemmanpuoleinen takarengas._NEWLINE_Toisessa harjoitusosiossa Esteban Guti\xc3\xa9rrezin jarrut syttyiv\xc3\xa4t tuleen. Guti\xc3\xa9rrezilta j\xc3\xa4i my\xc3\xb6s ensimm\xc3\xa4iset vapaat harjoitukset v\xc3\xa4liin s\xc3\xa4hk\xc3\xb6ongelmien vuoksi.\n_START_SECTION_\nAika-ajot\n_START_PARAGRAPH_\nKauden kahdessa ensimm\xc3\xa4isess\xc3\xa4 aika-ajossa k\xc3\xa4ytetty pudotusformaatti hyl\xc3\xa4ttiin Bahrainin GP:n j\xc3\xa4lkeen sen saamaan negatiivisen kritiikin vuoksi. Kiinan GP:n aika-ajot ajettiin edellisen kauden formaatin mukaan._NEWLINE_Pascal Wehrlein t\xc3\xb6rm\xc3\xa4si p\xc3\xa4\xc3\xa4suoralla sein\xc3\xa4\xc3\xa4n ensimm\xc3\xa4isess\xc3\xa4 aika-ajo-osiossa. Sessio keskeytettiin punaisella lipulla. Mercedeksen Lewis Hamilton ei saanut aika-ajoissa aikaa laisinkaan voimayksik\xc3\xb6n hajottua. Hamiltonin niskoille oli jo ennen viikonloppua langetettu viiden l\xc3\xa4ht\xc3\xb6ruudunrangaistus vaihdelaatikon vaihtamisesta. Nico H\xc3\xbclkenbergin vasen eturengas l\xc3\xa4hti irti toisen aika-ajon lopulla, joka aiheutti toisen punaisen lipun, eik\xc3\xa4 aika-ajoa en\xc3\xa4\xc3\xa4 jatkettu. H\xc3\xbclkenberg sai kilpailuun kolmen l\xc3\xa4ht\xc3\xb6ruudun rangaistuksen._NEWLINE_Paalupaikalle ajoi Mercedeksen Nico Rosberg. Toiseen ruutuun ylsi Daniel Ricciardo, kolmanneksi Kimi R\xc3\xa4ikk\xc3\xb6nen, nelj\xc3\xa4nneksi Sebastian Vettel ja viidenneksi Valtteri Bottas.\n_START_SECTION_\nKilpailu\n_START_PARAGRAPH_\nDaniel Ricciardo nousi ensimm\xc3\xa4isess\xc3\xa4 mutkassa k\xc3\xa4rkeen. Kimi R\xc3\xa4ikk\xc3\xb6nen valui ensimm\xc3\xa4isen mutkan leve\xc3\xa4ksi ja palasi ajolinjalleen, jolloin Sebastian Vettel t\xc3\xb6rm\xc3\xa4si h\xc3\xa4neen. R\xc3\xa4ikk\xc3\xb6nen menetti kolarissa etusiiven, ja Vettel etusiiven p\xc3\xa4\xc3\xa4tylevyn. Viimeisest\xc3\xa4 ruudusta l\xc3\xa4htenyt Hamilton kolaroi Felipe Nasrin kanssa, menett\xc3\xa4en niin ik\xc3\xa4\xc3\xa4n etusiipens\xc3\xa4. Kolareista ei jaettu rangaistuksia. Kolmannella kierroksella Rosberg nousi takaisin kilpailun k\xc3\xa4rkeen ohittaen Ricciardon, jolta r\xc3\xa4j\xc3\xa4hti vasen takarengas. Turva-auto tuli radalle._NEWLINE_Kilpailun voittoon ajoi Nico Rosberg, jolle voitto oli kuudes per\xc3\xa4kk\xc3\xa4inen. Toiseksi ajoi Sebastian Vettel ja kolmanneksi Daniil Kvjat. Kimi R\xc3\xa4ikk\xc3\xb6nen nousi kilpailussa lopulta viidenneksi. Valtteri Bottas tippui kymmenenneksi._NEWLINE_Viidett\xc3\xa4 kertaa Formula 1 -historiassa kaikki kuljettajat ajoivat kilpailun maalin asti.'